bluuebunny/crossref_metadata_2025 huggingface dataset:
Μορφομετρική ανάλυση των οστών της άρθρωσης του γόνατος στον ελληνικό πληθυσμό για το σχεδιασμό των αρθροπλαστικών του γόνατος
Authors: Γεωργούσης Μιλτιάδης
Published: September 2021

Σκοπός της παρούσης διατριβής είναι η μέτρηση και καταγραφή των μορφολογικών χαρακτηριστικών και διαστάσεων των κύριων οστών της άρθρωσης του γόνατος (περιφερικού μηρού- κεντρικής κνήμης) που έχουν σημαντικό ρόλο στην διενέργεια των ολικών αρθροπλαστικών του γόνατος, στον Ελλαδικό χώρο. Οι σκελετοί που μελετήθηκαν προέρχονταν από δύο διαφορετικά κοιμητήρια. Συνολικά μετρήθηκαν οστά από 96 σκελετούς, που αποτέλεσαν και το τελικό δείγμα της παρούσας μελέτης. Για τις μετρήσεις του μηριαίου οστού χρησιμοποιήθηκαν συνολικά 96 σκελετοί (191 μηριαία οστά, 95 αριστερά και 96 δεξιά μηριαία οστά) από τους οποίους 46 σκελετοί αφορούσαν άνδρες και 50 αφορούσαν γυναίκες. Για τις μετρήσεις της κνήμης χρησιμοποιήθηκαν συνολικά 96 σκελετοί (192κνήμες, 96 αριστερές και 96 δεξιές κνήμες) από τους οποίες 46 (92 κνήμες) αφορούσαν άνδρες και 50 (100 κνήμες) αφορούσαν γυναίκες. Οι μετρήσεις έγιναν με ηλεκτρονικό παχύμετρο, οστεομετρική πλάκα, μετρική ταινία, και για το μηριαίο οστό πραγματοποιήθηκαν και μετρήσεις με αξονική τομογραφία. Η επεξεργασία των αποτελεσμάτων έγινε με την βοήθεια στατιστικού πακέτου Η στατιστική ανάλυση έγινε με το στατιστικό πακέτο STATA 11.1 και έγινε χρήση παραμετρικών και μη παραμετρικών δοκιμασιών. Στα αποτελέσματα παρουσιάζονται οι αναλυτικοί πίνακες με τα σχόλια για τις μετρήσεις που έγιναν. Επίσης παρουσιάζονται οι συγκριτικές μελέτες που έγιναν μεταξύ των μετρήσεων των οστών και των διαστάσεων των υλικών ολικής αρθροπλαστικής από διάφορες εταιρείες. Παρουσιάζεται και η συγκριτική μελέτη παραμέτρων στο μηριαίο οστό μεταξύ ηλεκτρονικού παχύμετρου και αξονικής τομογραφίας. Τέλος τα αποτελέσματα των μετρήσεων παρουσιάζονται σε πίνακες σε σχέση με το φύλο, την πλευρά για όλες τις μετρήσεις που έγιναν και δίδονται τα αντίστοιχα στικτογράμματα και ιστογράμματα αναλυτικά για κάθε μια παράμετρο ξεχωριστά. Στην συζήτηση γίνεται σύγκριση των ευρημάτων και των αποτελεσμάτων των μετρήσεων με αυτά της διεθνούς βιβλιογραφίας και παρόμοιων μελετών και γίνεται σχολιασμός για το κλινικό ενδιαφέρον κύρια από την Ορθοπαιδική πρακτική και ειδικότερα για την επιλογή και το σχεδιασμό υλικών ολικής αρθροπλαστικής για τον Ελληνικό πληθυσμό. Τέλος παρουσιάζονται τα συμπεράσματα αυτής της μελέτης.
Η παιδική ηλικία στα εγχειρίδια ιστορίας στην ελληνική πρωτοβάθμια και δευτεροβάθμια εκπαίδευση (1964-2014)
Authors: Μακρή Ελένη
Published: September 2021

Η λέξη «παιδί» παραπέμπει, μεν, σε ένα βιολογικά εξελισσόμενο ον αλλά εμπεριέχει ταυτόχρονα τις έννοιες της εξάρτησης, της αδυναμίας και όποια άλλα γνωρίσματα χρησιμοποιεί κάθε πολιτισμός για να ορίσει τον άνθρωπο, που δεν είναι ενήλικος. Έτσι μετατρέπεται η «παιδική ηλικία» σε μια κοινωνική κατηγορία που δεν αναφέρεται σε ένα συγκεκριμένο παιδί, αλλά στο παιδί ως μέλος μιας ομάδας με κοινά δομικά γνωρίσματα, με διαδικασίες κοινωνικής συγκρότησης και αλλαγές που την καθιστούν διακριτή.Η παιδική ηλικία είναι μια κοινωνική κατασκευή με όριο την ενηλικίωση, της οποίας όμως ο συγκεκριμένος ηλικιακός χρόνος καθορίζεται από οικονομικές και πολιτισμικές συνθήκες κάθε εποχής και κοινωνίας.Το σχολικό εγχειρίδιο είναι το εκπαιδευτικό μέσο, το οποίο αποτελεί το βασικό στοιχείο της εκπαιδευτικής πράξης τόσο στο ελληνικό εκπαιδευτικό σύστημα όσο και διεθνώς. Πρόκειται για ένα εκπαιδευτικό μέσο εξαιρετικά προσιτό και οικονομικό για κάθε ενδιαφερόμενο, μέσω αυτού μπορεί να ασκηθεί κοινωνικός έλεγχος σε μαθητές και εκπαιδευτικούς, σε αυτό αποτυπώνονται οι κυρίαρχες τάσεις και αξίες της κοινωνίας, στην οποία παράγεται και χρησιμοποιείται, καθορίζοντας έτσι σε μεγάλο βαθμό το περιεχόμενο της σχολικής γνώσης και τις δραστηριότητες που θα αναπτύξουν εκπαιδευτικοί και μαθητές. Όλοι αυτοί είναι λόγοι που το έχουν θέσει στο επίκεντρο αρκετών συστηματικών ερευνών. Η σχολική Ιστορία είναι το διδακτικό αντικείμενο, που ως φορέας του ιδεολογικού φορτίου της ίδιας της επιστήμης όσο και του ιδιαίτερου ρόλου της, διαμορφώνει την εθνική συλλογική συνείδηση, αλλά επιτελεί κι άλλους ρόλους, όπως η γνώση του παρελθόντος, η ανάπτυξη κριτικής ιστορικής σκέψης και συνείδησης, η συγκρότηση της πολιτισμικής ταυτότητας, η απόκτηση αναλυτικών δεξιοτήτων από τους μαθητές και ταυτόχρονα τον φρονηματικό και παραδειγματικό της ρόλο. Σκοπός της παρούσας ερευνητικής εργασίας είναι να διερευνηθεί αν, κατά πόσο και σε ποια ποιότητα είναι «παρούσα» η παιδική ηλικία στα σχολικά εγχειρίδια ιστορίας της Πρωτοβάθμιας και Δευτεροβάθμιας εκπαίδευσης από το 1964 έως το 2014, σε μια περίοδο δηλαδή πενήντα ετών και ενώ έχουν μεσολαβήσει διάφορες πολιτικές αλλαγές και εκπαιδευτικές μεταρρυθμίσεις, με αποτέλεσμα άλλα να παραμείνουν στις σχολικές αίθουσες για μακρό χρονικό διάστημα και άλλα να αποσυρθούν εσπευσμένα για διαφόρους λόγους.
Δείκτες προαγωγής θρόμβωσης και ενδοθηλιακής φλεγμονής σε ελληνικό πληθυσμό ασθενών με σακχαρώδη διαβήτη τύπου ΙΙ
Authors: Σιώμος Κύρος
Published: September 2021

Ο διαβήτης, γενικά και ιδιαίτερα ο ΔΤ2, είναι μια μάστιγα της σημερινής εποχής που επηρεάζει ένα ευρύτατο φάσμα ανθρώπων παγκοσμίως, με αυξητικές τάσεις. Η Ελλάδα δεν αποτελεί εξαίρεση . Ο διαβήτης, ιδιαίτερα ο ΔΤ2, συνδέεται και συνοδεύεται με μια σειρά από επιπλοκές, οξείες και μακροχρόνιες. ΣΚΟΠΟΣ: Σκοπός της παρούσας διδακτορικής διατριβής ήταν να διερευνήσει τα επίπεδα συγκεκριμένων παραγόντων πήξης και ενδοθηλιακών φλεγμονωδών δεικτών, δηλαδή θρομβομοντουλίνη, διαλυτός υποδοχέας της πρωτεΐνης C (sEPCR), παράγοντας VIII, αναστολέας ενεργοποιητή πλασμινογόνου 1, παράγοντας von Willebrandt, ινωδογόνο, διμερή ινωδογόνου (d-διμερή) C-αντιδρώσας πρωτεΐνης και ομοκυστεΐνης σε ένα υποσύνολο Ελλήνων συμμετεχόντων με και χωρίς διαβήτη Τύπου 2 (ΔΤ2). ΣΧΕΔΙΑΣΜΟΣ: Στην τυχαιοποιημένη συγκριτική προοπτική μελέτη εγκάρσιας τομής συμμετείχαν 84 άτομα, εκ των οποίων 44 ασθενείς με διαβήτη ΔΤ2. Τα άτομα χωρίστηκαν σε ομάδα διαβητικών ΔΤ2 και ομάδα υγιών ελέγχων παρόμοιων ηλικιών, ανθρωπομετρικών προφίλ και παρόμοιας κατανομής φύλου. ΑΠΟΤΕΛΕΣΜΑΤΑ: Αξιολογήθηκαν 48 μεταβλητές και βιοδείκτες μαζί με δείκτες για τα μεταβολικά προφίλ, το κλινικό ιστορικό, καθώς και λεπτομερή ανθρωπομετρικά χαρακτηριστικά και παραδοσιακοί παράγοντες κινδύνου. Η διπεπτιδυλική πεπτιδάση-4 (DPP4), η ινσουλίνη, η χρήση σουλφονυλουρίας, τα υψηλά επίπεδα HBA1c και γλυκόζης, σαφώς στατιστικά διαφοροποιήθηκαν στις δύο ομάδες, ενώ δεν βρέθηκαν διαφορετικοί βιοδείκτες, συμπεριλαμβανομένων των νέων δυναμικών δεικτών. Οι υψηλές τιμές θρομβομοντουλίνης και ομοκυστεΐνης συσχετίστηκαν με την αύξηση της κρεατινίνης και έτσι φαίνεται να επηρεάζουν τη νεφρική λειτουργία στην ομάδα των διαβητικών ασθενών ενώ στην ομάδα μη διαβητικών οι συσχετισμοί είναι διαφορετικοί με το sEPCR που έχει σχετική ισχυρή αρνητική συσχέτιση στη νεφρική λειτουργία όπως μετράται με Η τροποποίηση της δίαιτας στη νεφρική νόσος, σε συμφωνία με τα τελευταία διεθνή ευρήματα. ΣΥΜΠΕΡΑΣΜΑΤΑ: Η παρουσία του ΔΤ2 σε συνδυασμό με την ηλικία συσχετίζεται σαφώς με προβλήματα νεφρικής λειτουργίας, καθώς η TM και η ομοκυστεΐνη χρησιμεύουν ως δείκτες για τη νεφρική βλάβη στους διαβητικούς, αλλά όχι σε υγιή άτομα, όπως προηγουμένως έχει περιγράφει εκτενώς. Η sEPCR είναι ένας πιθανός γενικός δείκτης για νεφρική βλάβη σε συμφωνία με πολύ πρόσφατες έρευνες. Οι καλά ρυθμιζόμενοι διαβητικοί ασθενείς δεν έχουν διαφορές από το γενικό πληθυσμό.Εν κατακλείδι η θρομβομοντουλίνη και η sEPCR ως προθρομβωτικοί παράγοντες δεν έδειξαν καμία ένδειξη ότι μπορούν να χρησιμοποιηθούν ως δείκτες για την πρόληψη και / ή θεραπεία θρομβωτικών επιπλοκών σε διαβητικούς ασθενείς, το συμπέρασμα θα μπορούσε να ενισχυθεί σαφώς με μια μελέτη μεγαλύτερης κλίμακας ίσως αποκλειστικά με ασθενείς με ΔΤ2 με και χωρίς αντιθρομβωτικές θεραπείες.
Εθνική ιδεολογία και εκπαίδευση στην Ελλάδα με έμφαση στον ρόλο των βιβλίων ιστορίας του δημοτικού και του ελληνικού σχολείου την περίοδο 1828-1940
Authors: Γούμενος Ευάγγελος
Published: September 2021

[…] Στην παρούσα διατριβή επιχειρήθηκε η κατανόηση του ρόλου της εθνικής ιδεολογίας στο ελληνικό παράδειγμα, το οποίο εντάσσεται στο πλαίσιο του αποκαλούμενου πολιτισμικού εθνικισμού. Οι λόγοι για τους οποίους επιλέχθηκε η διερεύνηση του θέματος μέσω των βιβλίων Ιστορίας του προγυμνασιακού κύκλου κατά την περίοδο 1828-1940 είναι αρκετοί. Κατ’ αρχάς, πολλοί λίγοι νέοι συνέχιζαν τη φοίτηση μετά το Δημοτικό και το Ελληνικό Σχολείο. Κατά δεύτερο, η Ιστορία είναι το μάθημα που εξ αντικειμένου ασχολείται με την αναπαράσταση του παρελθόντος, πάντα βάσει των αναγκών του σήμερα. Ο τρίτος λόγος συνδέεται με το γεγονός πως εκπαιδευτική στοχοθεσία και περιεχόμενο διαμορφώνονται βάσει των κοινωνικών αναγκών (Sadler, 1964). Τέλος, το διάστημα από την ελληνική επανάσταση έως τον Δεύτερο Παγκόσμιο είναι η περίοδος κατά την οποία η Ελλάδα επιχείρησε κατ’ επανάληψη, άλλοτε επιτυχώς και άλλοτε όχι, να εγκαθιδρύσει μια τρίτη ‘Ελληνική Αυτοκρατορία’ (Παπαρρηγόπουλος, 1849). Είναι, παράλληλα, η περίοδος κατά την οποία οι διανοούμενοι αναγνώρισαν το παρελθόν, εντόπισαν την προσφορότερη/ ωφελιμότερη διαδρομή ανασυγκρότησής του κατά τρόπο που να εξυπηρετούνται μεγαλοϊδεατικές βλέψεις, διαμόρφωσαν ως σύστημα την εθνικιστική/ εθνική ιδεολογία την οποία ανέλαβε εν συνεχεία το κράτος και επιβάλλει, πρωτίστως μέσω της εκπαίδευσης, σαν τη μόνη αληθή εθναφήγηση. Σε συνάφεια με τα προαναφερθέντα, η μελέτη αυτή επικεντρώνει στη συγκέντρωση, τη μελέτη και την ερμηνευτική ανάλυση του συνόλου των εγχειριδίων Ιστορίας του Δημοτικού και του Ελληνικού Σχολείου του διαστήματος 1828- 1940. Σε συνάρτηση δε με την αξιολόγηση του εθνικισμού ως του κατ’ εξοχήν μηχανισμού νομιμοποίησης πολιτικών επιλογών, εξετάζονται θέματα τα οποία σχετίζονται με ερωτήματα όπως τα ακόλουθα: - Η εθνική ιδεολογία αποτελεί ένα εξ αρχής διαμορφωμένο σύστημα ιδεών ή οικοδομείται σταδιακά βάσει των σύγχρονων προβλημάτων και επιδιώξεων κάθε εθνικού κράτους; - Ο ρόλος της πρωτοβάθμιας εκπαίδευσης εξαντλείται στην εκμάθηση από τους μαθητές ανάγνωσης, γραφής και αρίθμησης; Μήπως ιδιαίτερα σημαντική είναι η άρρητη, κατά κανόνα, επιδίωξη διαμόρφωσης και διάχυσης μέσω του ‘κρυφού Αναλυτικού Προγράμματος’ ενός συνόλου κανόνων συμπεριφοράς, ώστε να εξυπηρετούνται οι οικονομικές, πολιτικές και κοινωνικές αναγκαιότητες; - Το μάθημα της Ιστορίας αποβλέπει στην αντικειμενική γνώση του παρελθόντος ή στην υποβολή επιθυμητών αντιλήψεων για σύγχρονα θέματα, μέσω της επιλογής και του κατάλληλου σχολιασμού γεγονότων του παρελθόντος; Μήπως υπό μία εθνοκεντρική και ωφελιμιστική προσέγγιση παρουσιάζεται μια εθναφήγηση που εξιδανικεύει, κατά κανόνα, την πορεία και τα χαρακτηριστικά ενός έθνους, επικρίνοντας παράλληλα τον ρόλο άλλων λαών; Μήπως, πολύ περισσότερο, το προβαλλόμενο ιδεολόγημα, στο όνομα της διασφάλισης και προώθησης των ‘ιστορικών δικαιωμάτων’, στοχεύει στη νομιμοποίηση πολιτικών επιλογών, πίσω από τις οποίες λανθάνουν συμφέροντα συγκεκριμένων κοινωνικών ομάδων; […]
Τα περιουσιακά δικαιώματα του δημιουργού στο ψηφιακό περιβάλλον
Authors: Καπελλάκου Γαλάτεια
Published: September 2021

[…] Αντικείμενο της έρευνας, όπως προκύπτει από τον ίδιο τον τίτλο, είναι τα περιουσιακά δικαιώματα του δημιουργού στο ψηφιακό περιβάλλον. Κανονικά, η έννοια του ψηφιακού περιβάλλοντος περιλαμβάνει οτιδήποτε σχετίζεται με το ψηφιοποιημένο περιβάλλον, επιγραμμικό ή μη. Μπορεί, δηλαδή, να αναφέρεται εξίσου σε ψηφιακά μέσα αποθήκευσης ή σε μεταδόσεις που γίνονται μέσω δικτύου με τη χρήση Πρωτοκόλλου. Στην παρούσα έρευνα σκοπός είναι να αναλυθούν οι νέοι τρόποι εκμετάλλευσης και για το λόγο αυτό αναλύονται τα περιουσιακά δικαιώματα που εμπλέκονται στη διαδικτυακή εκμετάλλευση και όχι στην αναλογική. Ασφαλώς, η ανάλυση των σχετικών δικαιωμάτων, δηλαδή του δικαιώματος της αναπαραγωγής και της παρουσίασης στο κοινό, για να είναι πλήρης οφείλει να περάσει από το αναλογικό περιβάλλον. Άλλωστε, ο νόμος ουσιαστικά δε διακρίνει μεταξύ των δύο περιπτώσεων, στο όνομα της τεχνολογικής ουδετερότητας. […]
Μηχανισμοί ρύθμισης της γονιδιακής έκφρασης από τον ιό Epstein-Barr
Authors: Χάντουε Πωλ
Published: September 2021

Ο ιός Epstein-Barr (EBV) είναι ένας ευρύτατα διαδεδομένος ανθρώπινος ερπητοϊός που έχει την ικανότητα να μολύνει επιθηλιακά κύτταρα και Β λεμφοκύτταρα ακολουθώντας είτε μια λυτική είτε μία λανθάνουσα πορεία.Η πρωτεΐνη LMP1 είναι η κύρια ογκογονική πρωτεΐνη του EBV καθώς έχει αυτόνομη ικανότητα μετασχηματισμού ινοβλαστών, είναι απόλυτα απαραίτητη για την διαδικασία της αθανατοποίησης των Β λεμφοκυττάρων από τον EBV και εκφράζεται στις περισσότερες νεοπλασίες που σχετίζονται με τον EBV. Η LMP1 στο καρβοξυτελικό της άκρο περιέχει 2 περιοχές (CTAR1 και CTAR2) που αποτελούν θέσεις πρόσδεσης διάφορων κυτταροπλασματικών παραγόντων που λαμβάνουν μέρος στα διάφορα σηματοδοτικά μονοπάτια που ενεργοποιεί η πρωτεΐνη LMP1. Ανάμεσα στους κυτταροπλασματικούς παράγοντες που έχουν εμπλακεί στη σηματοδότηση από την LMP1 είναι η οικογένεια των πρωτεϊνών TRAF εκ της οποίας τα 5 μέλη (TRAF1, -2, -3, -5 και -6) έχουν εμπλακεί στη σηματοδότηση της LMP1 που οδηγεί στην ενεργοποίηση του μεταγραφικού παράγοντα NF-κB και των κινασών JNK και p38 που ενεργοποιούνται από μιτογόνα (MAP κινάσες).Εκτός από την φωσφορυλίωση των πρωτεϊνών εξίσου σημαντική διαδικασία είναι η αποφωσφορυλίωση και η επαναφορά τους στην αρχική τους κατάσταση. Από της πιο γνωστές φωσφατάσες είναι τα σύμπλοκα πρωτεϊνών PP2 και PP4. Η ρυθμιστική υπομονάδα της φωσφατάσης PP4 αλληλεπιδρά με την επικράτεια RING της πρωτεΐνης TRAF2.Στα πλαίσια της διδακτορικής διατριβής βρέθηκε πως η πρωτεΐνη TRAF5 δείχνει να είναι σημαντική για την επιβίωση δύο κυτταρικών σειρών Β-κυττάρων μολυσμένων με τον ιό EBV με τη χρήση της μεθόδου της παρεμβολής του RNA. Επίσης δημιουργήθηκαν σταθερές κυτταρικές σειρές από την σειρά HEK293T που εκφράζουν την ιική πρωτεΐνη LMP1 και ταυτόχρονα έχουν μια εκ των πρωτεϊνών TRAF1, TRAF2 ή TRAF3 να εκφράζεται σε κατεσταλμένα επίπεδα. Με τη βοήθεια των κυττάρων αυτών βρέθηκε επίσης πως η πρωτεΐνη TRAF3 έχει αρνητικό ρόλο στην ενεργοποίηση των γονιδίων στόχων του NFκB IκBα και MCP1.Τέλος επιβεβαιώθηκε η αλληλεπίδραση της πρωτεΐνης PP4R1 με την περιοχή RING των πρωτεϊνών TRAF2 και TRAF6. Βρέθηκε επίσης ο ρόλος που έχει στην καταστολή του μονοπατιού του μεταγραφικού παράγοντα NFκB. Όπως και βρέθηκε πως η PP4R1 ευθύνεται για την αποφωσφορυλίωση της TRAF2 στην σερίνη 11 αλλά όχι στην σερίνη 55, η οποία όμως φωσφορυλίωση ενισχύει την αλληλεπίδραση μεταξύ των πρωτεϊνών TRAF2 και PP4R1.
Διερεύνηση των εναλλακτικών ιδεών για έννοιες της μηχανικής σε εφήβους που βρίσκονται στο φάσμα του αυτισμού υψηλής λειτουργικότητας
Authors: Καλιαμπός Γεώργιος
Published: September 2021

Σκοπός της παρούσας διδακτορικής διατριβή, είναι η διερεύνηση των εναλλακτικών ιδεών και η μελέτη της συνοχής αυτών για έννοιες της μηχανικής σε μαθητές που βρίσκονται στο φάσμα του αυτισμού υψηλής λειτουργικότητας. Για την επίτευξη του παραπάνω στόχου πραγματοποιήθηκε πειραματική έρευνα στην οποία συμμετείχαν δύο διαφορετικές ομάδες μελέτης. Η μία ομάδα αποτελούνταν από 19 εφήβους με αυτισμό υψηλής λειτουργικότητας ηλικίας 12 έως 16 ετών και η άλλη περιελάμβανε 55 εφήβους τυπικής ανάπτυξης ανάλογου ηλικιακού εύρους. Οι δύο ομάδες εξομοιώθηκαν ως προς το φύλο και τη μη λεκτική τους νοημοσύνη. Θεωρητική βάση της παρούσας μελέτης αποτέλεσε η Θεωρία της Ενσυναίσθησης-Συστηματοποίησης (Ε-Σ), σύμφωνα με την οποία τα άτομα του αυτιστικού φάσματος έχουν ιδιαίτερα ανεπτυγμένη την ικανότητα να αναλύουν και να αναπτύσσουν συστήματα με σκοπό να αντιλαμβάνονται, να κατανοούν και να προβλέπουν τα φυσικά γεγονότα. Τη θεωρητική αυτή βάση συμπλήρωσε η Θεωρία της Εκτελεστικής Δυσλειτουργίας σύμφωνα με την οποία τα άτομα με αυτισμό εμφανίζουν σοβαρές δυσκολίες σε συγκεκριμένες εκτελεστικές λειτουργίες όπως στην ικανότητα παραγωγής νέων ιδεών και στην εργαζόμενη μνήμη. Για την επίτευξη των στόχων της παρούσας διατριβής αναπτύχθηκαν δύο δομημένα εργαλεία ηλεκτρονικής μορφή για την ανίχνευση των εναλλακτικών ιδεών των εφήβων με αυτισμό υψηλής λειτουργικότητας (Εργαλείο Διερεύνησης Εναλλακτικών Ιδεών Αυτισμού, Ε.Δ.Ε.Ι.Α.) και για τη μέτρηση της ικανότητας συστηματοποίησης (Εργαλείο Μέτρησης Ικανότητας Συστηματοποίησης, Ε.Μ.Ι.Σ.). Τα αποτελέσματα έδειξαν ότι οι έφηβοι με αυτισμό υψηλής λειτουργικότητας, προκειμένου να απαντήσουν στα έργα του εργαλείου Ε.Δ.Ε.Ι.Α. χρησιμοποίησαν τα ίδια μοντέλα δύναμης με αυτά που χρησιμοποίησαν οι εφηβοι τυπικής ανάπτυξης, σε διαφορετική ωστόσο συχνότητα. Προέκυψε επίσης ότι σε ορισμένες περιπτώσεις χρησιμοποίησαν είτε εντελώς νέες εναλλακτικές ιδέες είτε τις συνήθεις με διαφορετικό νόημα όμως από αυτό που τους αποδίδεται από τους μαθητές τυπικής ανάπτυξης. Οι έφηβοι με αυτισμό υψηλής λειτουργικότητας εμφάνισαν σημαντικά υψηλότερη ικανότητα συστηματοποίησης από τους συνομηλίκους τους με τυπική ανάπτυξη, ενώ ως προς τη σχέση μεταξύ της ικανότητας συστηματοποίησης και της συνοχής ως προς τις έννοιες της Φυσικής που μελετήθηκαν στα πλαίσια της παρούσας διατριβής βρέθηκε ότι για μεν τους εφήβους με αυτισμό υψηλής λειτουργικότητας η συσχέτιση των δύο μεταβλητών δεν είναι στατιστκά σημαντική ενώ η συσχέτιση μεταξύ των δύο μεταβλητών για τους εφήβους τυπικής ανάπτυξης έιναι μέτρια θετική και στατιστικά σημαντική. Τα ευρήματα της έρευνας συζητούνται στο πλαίσιο της Θεωρία της Ενσυναίσθησης - Συστηματοποίησης και της Θεωρίας της Εκτελεστικής Δυσλειτουργίας.
Σχεδιασμός και ανάπτυξη συστήματος υποστήριξης λήψης αποφάσεων για τη διαχείριση εσωτερικών υδάτινων οικοσυστημάτων
Authors: Πανυτσίδης Κωνσταντίνος
Published: September 2021

Το θέμα που πραγματεύεται η παρούσα διδακτορική διατριβή είναι ο Σχεδιασμός και Ανάπτυξη Συστήματος Υποστήριξης Λήψης Αποφάσεων για τη Διαχείριση εσωτερικών υδάτινων οικοσυστημάτων. Στόχος της διατριβής ήταν ο σχεδιασμός και η ανάπτυξη ενός συστήματος υποστήριξης λήψης αποφάσεων το οποίο θα βοηθά τους επιστήμονες να λάβουν αποφάσεις που σχετίζονται με την διαχείριση εσωτερικών υδάτινων οικοσυστημάτων παρέχοντας οργανωμένη βιβλιογραφική, περιγραφική και γεωγραφική πληροφορία για την ιχθυοπανίδα ώστε να μπορεί να έχει πολλαπλή χρήση από πολλές και διαφορετικές ομάδες χρηστών, όπως υπηρεσίες περιβάλλοντος, επιστήμονες και ερευνητές. Η εφαρμογή αποτελεί ένα αποτελεσματικό εργαλείο κατά τη διαδικασία υποστήριξης λήψης αποφάσεων στα πλαίσια της αειφορικής διαχείρισης του περιβάλλοντος. Η εφαρμογή ονομάστηκε πιλοτικά «ifM» Inland Water Fish Management. Τα βασικά πλεονεκτήματα της εφαρμογής είναι η φιλικότητα, η ευχρηστία, η επεκτασιμότητά της και οι λειτουργίες της χωρίς να απαιτούνται ιδιαίτερες και εξειδικευμένες γνώσεις πληροφορικής. Τα οφέλη της εφαρμογής που αναπτύχθηκε είναι ότι μπορεί να χρησιμοποιηθεί για την παροχή πληροφοριών προς ένα σύνολο από φυσικά πρόσωπα, οργανισμούς τοπικής αυτοδιοίκησης και φορείς για την καλύτερη δυνατή διαχείριση των υδάτινων οικοσυστημάτων πάντα σύμφωνα με τους κανόνες της αειφορίας. Δεν θα έπρεπε επίσης να παραληφθεί ότι τα επιτεύγματα της παρούσας διδακτορικής διατριβής είναι διττά διότι προωθούν την επιστημονική έρευνα καλύπτοντας τα κενά που υπήρχαν στον τομέα της γνώσης της ιχθυοπανίδας των εσωτερικών υδάτινων οικοσυστημάτων και επιπρόσθετα αποτελούν ένα εξαιρετικά πολύτιμο εργαλείο διαχείρισης και διάχυσης της περιβαλλοντικής πληροφορίας και ενίσχυσης της περιβαλλοντικής ευαισθητοποίησης.
Μελέτη του μηχανισμού ηπατοτοξικής δράσης του καδμίου σε επίμυς
Authors: Κυριάκου Λουκάς
Published: September 2021

Το Κάδμιο αποτελεί ένα από τα πιο άφθονα, μη αναγκαία, τοξικά στοιχεία λόγω της τεράστιας χρήσης του σε βιομηχανικές εφαρμογές. Η οξεία δηλητηρίαση από κάδμιο σε πειραματικά μοντέλα ζώων έχει σαν αποτέλεσμα κυρίως την συσσώρευση του μετάλλου στο ήπαρ προκαλώντας οξεία ηπατοτοξικότητα. Τα ιστοπαθολογικά χαρακτηριστικά της προκαλούμενης από κάδμιο τοξικότητας στο ήπαρ περιλαμβάνουν εστιακή, μαζική νέκρωση καθώς και νέκρωση κατά ζώνες, διήθηση λίπους και διόγκωση ηπατοκυττάρων. Το γαδολίνιο είναι ένα πλειοτροπικό μέλος των λανθανιδών που εξαλείφει τα κύτταραKupffer. Στην παρούσα διατριβή , μελετήσαμε την επίδραση της χορήγησης χλωριούχου γαδολινίου στην οξεία επαγόμενη από κάδμιο ηπατοτοξικότητα σε επίμυες. Χορήγηση χλωριούχου γαδολίνιου εμποδίζει την επαγόμενη από κάδμιο ηπατοτοξικότητα, και αυτή η δράση φαίνεται να είναι ανεξάρτητη από την εξάλειψη των κυττάρων Kupffer
Αριθμητική διερεύνηση της μη-γραμμικής συμπεριφοράς διχαλύβδινων σύμμικτων τοιχωμάτων
Authors: Ελματζόγλου Μιχαέλα
Published: September 2021

Στην παρούσα διατριβή διερευνήθηκε η συμπεριφορά ενός καινοτόμου δομικού στοιχείου, του σύμμικτου διχαλύβδινου τοιχώματος. Βασικό σκοπό της έρευνας αποτέλεσε η εκτίμηση της συμπεριφοράς των συνδέσμων διάτμησης σε ένα Σ.Δ. τοίχωμα, γιατί ο ρόλος τους είναι κρίσιμος για την εξασφάλιση της πλαστιμότητας και της σύμμικτης δράσης. Για τη συγκεκριμένη διερεύνηση κρίθηκε απαραίτητη η κατανόηση της λειτουργίας των Σ.Δ. τοιχωμάτων και η ανάδειξη των κρίσιμων παραμέτρων λειτουργίας για κάθε περίπτωση φόρτισης. Συνολικά μελετήθηκε η απόκριση των Σ.Δ. τοιχωμάτων σε θλιπτική, σεισμική, εκτός επιπέδου και θερμική φόρτιση.
Νοήμονες μέθοδοι επίλυσης προβλημάτων εξομάλυνσης πόρων σε έργα
Authors: Κυρικλίδης Χρήστος
Published: September 2021

Η παρούσα διατριβή ασχολείται με την επίλυση του προβλήματος βελτιστοποίησης της εξομάλυνσης πόρων σε έργα. Πρόκειται για ένα πρόβλημα που δεν έχει λυθεί με ακρίβεια για έργα μεγάλης πολυπλοκότητας. Για έργα μικρού σχετικά μεγέθους παρουσιάζονται στη βιβλιογραφία ακριβείς λύσεις. Γα μεσαία και μεγάλα έργα καθώς και για έργα με ιδιαιτερότητες(μεγάλη διάρκεια δραστηριοτήτων, συσχετίσεις μεταξύ δραστηριοτήτων) παρουσιάζονται σε δημοσιευμένες εργασίες κάποιες προσεγγιστικές λύσεις αρκετά καλές, οι οποίες όμως επιδέχονται περαιτέρω βελτίωσης.Η παρούσα διατριβή επιτυγχάνει βελτιωμένες προσεγγιστικές λύσεις σε μεσαία και μεγάλα έργα, αναπτύσσοντας και συγκρίνοντας τέσσερεις (4) νέες μεθόδους, όλες σχετιζόμενες με τις εξελικτικές υπολογιστικές μεθόδους. Εκτός των άλλων, η διατριβή προτείνει μια σειρά πρότυπων προβλημάτων διοίκησης έργων για τον έλεγχο και τη σύγκριση αποδόσεων νέων μεθοδολογιών εξομάλυνσης πόρων στο μέλλον.Από πλευράς μεθοδολογικών καινοτομιών η διατριβή προτείνει έναν νέο, πιο αποτελεσματικό,γενετικό αλγόριθμο από τους υπάρχοντες της βιβλιογραφίας και δύο ακόμα υβριδικές νοήμονες τεχνικές που αποδεικνύεται ότι όλες διαχειρίζονται αποτελεσματικά το πρόβλημα της εξομάλυνσης πόρων. Η προτεινόμενη προσέγγιση βασίζεται στην αξιοποίηση μιας πρωτότυπης μεθοδολογίας παραγωγής εφικτών εναλλακτικών ενάρξεων των δραστηριοτήτων του έργου για το σχηματισμό καλύτερων προφίλ πόρων. Δοκιμάζονται όλες οι βιβλιογραφικά γνωστές συναρτήσεις αξιολόγησης των προφίλ πόρων (επτά στο σύνολο) που αντιπροσωπεύουν διαφορετικές λογικές στο πρόβλημα βελτιστοποίησης, σχετικές με την πολυτιμότητα του πόρου, με την ανάγκη ομοιομορφίας στην κατανομή του, κλπ.Λόγω της υπάρχουσας γκάμας συναρτήσεων αξιολόγησης του προφίλ πόρων, προτείνεται επίσης μια αλληλουχία εφαρμογής όλων των γνωστών συναρτήσεων με όλους τους δυνατούς συνδυασμούς, επιδιώκοντας έτσι τον εντοπισμό του καλύτερου δυνατού μέσου προφίλ πόρων έτσι ώστε να ικανοποιούνται σε ένα βαθμό όλες οι εμπλεκόμενες συναρτήσεις αξιολόγησης. Το αποτέλεσμα της μεθόδου αυτής σε μεγάλο ποσοστό συμφωνεί με τα αποτελέσματα της βασικής προτεινόμενης προσέγγισης της διατριβής που έχει βάση τους γενετικούς αλγορίθμους.Στη διατριβή περιλαμβάνονται αρκετές μελέτες άλλων επιστημόνων στο πρόβλημα. Η παρούσα έρευνα ξεπερνά τις υπάρχουσες προσεγγίσεις της βιβλιογραφίας σε μεσαία και μεγάλα προβλήματα εξομάλυνσης πόρων, ή τις ανταγωνίζεται επάξια σε μικρά προβλήματα όπου είναι γνωστή η ακριβής βέλτιστη λύση. Συγκρίσεις είναι δυνατές βεβαίως μόνο σε όσες εργασίες παρατίθενται σχετικά δεδομένα έργων, όμως γενικά τα περισσότερα έργα της υφιστάμενης βιβλιογραφίας είναι μικρά σε μέγεθος.Από την διατριβή προέκυψε ένας αριθμός δημοσιεύσεων που καλύπτει τα επιμέρους κεφάλαια και ερευνητικά θέματα που αναλύονται στο κείμενο που ακολουθεί, ενώ αναμένονται και τα αποτελέσματα μερικών ακόμη εργασιών που έχουν υποβληθεί προς κρίση μέσα στο τρέχον ακαδημαϊκό έτος.
Η επίδραση των προεγχειρητικών αναπνευστικών ασκήσεων στην αναπνευστική λειτουργία, μετεγχειρητική πορεία και νοσηλεία ασθενών που υποβάλλονται σε εγχείρηση αορτοστεφανιαίας παράκαμψης
Authors: Τσαλογλίδου Αρετή
Published: September 2021

Οι ασθενείς που υποβάλλονται σε εγχείρηση αορτοστεφανιαίας παράκαμψης (coronary artery bypass graft surgery - CABG), τη γνωστή ως bypass, αντιμετωπίζουν συχνά επιπλοκές από το αναπνευστικό σύστημα με συνέπεια την επιβάρυνση της μετεγχειρητικής τους κατάστασης. Σκοπός της έρευνας ήταν να μελετήσει την επίδραση των προεγχειρητικών αναπνευστικών ασκήσεων στη μετεγχειρητική λειτουργία του αναπνευστικού συστήματος ασθενών που υποβάλλονται στην εγχείρηση αυτή και να εκτιμήσει τη μετεγχειρητική τους πορεία. Πενήντα ένας ασθενείς, ηλικίας 46-79 ετών, οι οποίοι επρόκειτο να υποβληθούν σε εγχείρηση αορτοστεφανιαίας παράκαμψης στην Α΄ Κλινική Θώρακος Καρδιάς και Μεγάλων Αγγείων του νοσοκομείου ΑΧΕΠΑ χωρίστηκαν τυχαία σε δύο ομάδες. Η μία ομάδα αποτελούμενη από 26 ασθενείς ακολούθησε πρόγραμμα αναπνευστικής γυμναστικής προεγχειρητικά, από την πρώτη ημέρα εισαγωγής στο νοσοκομείο έως την προηγούμενη της εγχείρησης ημέρα, ενώ η άλλη ομάδα αποτελούμενη από 25 ασθενείς δεν ασκήθηκε και αποτέλεσε την ομάδα ελέγχου. Το πρόγραμμα περιελάμβανε αναπνευστικές ασκήσεις (10 ασκήσεις εισπνοής και 10 εκπνοής κάθε φορά) με το αναπνευστικό ασκησιόμετρο Triflo II, οι οποίες επαναλαμβάνονταν δέκα φορές την ημέρα. Οι ασκήσεις γινόταν καθημερινά από την πρώτη ημέρα εισαγωγής των ασθενών στο νοσοκομείο έως την προηγούμενη της εγχείρησης ημέρα (4-11 ημέρες). Όλοι οι συμμετέχοντες υποβάλλονταν σε σπιρομέτρηση για την εκτίμηση των αναπνευστικών παραμέτρων FEV₁, FVC, FEF₂₅₋₇₅ και της εισπνευστικής και εκπνευστικής πίεσης στόματος (PImax και PEmax). Οι μετρήσεις γίνονταν την πρώτη ημέρα εισαγωγής στο νοσοκομείο, την προηγούμενη της εγχείρησης ημέρα, την επόμενη της εξόδου από τη Μονάδα Εντατικής Θεραπείας (ΜΕΘ) και την ημέρα εξόδου από το νοσοκομείο. Επίσης γινόταν ανάλυση αερίων αρτηριακού αίματος (PaO₂, PaCO₂) κατά την παραμονή των ασθενών στη ΜΕΘ. Τέλος, καταγράφηκαν οι ώρες μηχανικής υποστήριξης της αναπνοής και οι ημέρες παραμονής στη ΜΕΘ. Τα αποτελέσματα έδειξαν σημαντική βελτίωση για τις παραμέτρους FEV₁ και FVC, και οριακά στατιστικά σημαντική για την FEF₂₅₋₇₅ στους ασθενείς που ασκήθηκαν. Όσον αφορά τις παραμέτρους PImax και PΕmax, οι οποίες δείχνουν τη δύναμη των αναπνευστικών μυών, στατιστικά σημαντική βελτίωση εμφάνισε μόνο η PΕmax. Από την ανάλυση των αερίων του αρτηριακού αίματος προέκυψε σημαντική αύξηση στις τιμές της PaO₂, χωρίς μεταβολή των τιμών της PaCO₂. Τέλος διαπιστώθηκε σημαντική ελάττωση στις ώρες της μηχανικής υποστήριξης και στις ημέρες παραμονής στη ΜΕΘ για την ομάδα που ασκήθηκε. Συμπερασματικά, η εφαρμογή των αναπνευστικών ασκήσεων πριν από τις εγχειρήσεις αορτοστεφανιαίας παράκαμψης φαίνεται ότι βελτιώνει την αναπνευστική λειτουργία και έχει θετική επίδραση στην μετεγχειρητική πορεία των ασθενών.
Η δημόσια εικόνα της υπολογιστικής τεχνολογίας στην Ελλάδα, 1954-2004
Authors: Κώνστα Χαρίκλεια
Published: September 2021

Με βάση τη μελέτη μέσων που διαμόρφωσαν τη δημόσια εικόνα της πληροφορικής, με έμφαση σε διαφημίσεις, στην παρούσα διατριβή παρουσιάζεται μία ιστορία κατασκευής ταυτοτήτων χρηστών της υπολογιστικής τεχνολογίας στην Ελλάδα. Η διατριβή εστιάζει στον εντοπισμό αθέατων μηχανισμών συνδιαμόρφωσης χρηστών υπολογιστών και ταυτοτήτων κοινωνικού φύλου, στο πλαίσιο μιας διάκρισης πέντε περιόδων ιστορίας της πληροφορικής. Σε αντίθεση με προηγούμενες ιστοριογραφικές τάσεις που εστιάζονταν σε ιστορίες εφευρέσεων, ή προτεινόμενη περιοδολόγηση ακολουθεί τις αλλαγές στη χρήση του ηλεκτρονικού υπολογιστή, όπως αυτές προωθήθηκαν από διαφημίσεις διεθνών και ελληνικών εταιριών εισαγωγής και διάθεσης ηλεκτρονικών υπολογιστών.Μέσω της μελέτης απεικονίσεων συμπλεγμάτων ‘γυναίκα - υπολογιστής - άνδρας’ υποστηρίζεται ότι οι διαφημίσεις προώθησαν απεικονίσεις που κατατέμνουν τον ηλεκτρονικό υπολογιστή σε γυναικεία και ανδρικά τμήματα και διακρίνουν την ανδρική από τη γυναικεία εργασία. Η διατριβή οδηγείται στη διαπίστωση ότι, ενώ η χρήση του ηλεκτρονικού υπολογιστή από τη δεκαετία του 1950 ως τις μέρες μας αλλάζει δραματικά (βλ. από υπολογιστική μηχανή σε μια διαδικτυωμένη συσκευή τηλεπικοινωνιών), οι κατά φύλο διακρίσεις ως προς τη διαίρεση της εργασίας, τουλάχιστον όπως παρουσιάζονται στις διαφημίσεις, παραμένουν σταθερές. Με τις απεικονίσεις αυτές προωθείται τελικά ο εγκλωβισμός των γυναικών σε συγκεκριμένα τμήματα του υπολογιστή: οι γυναίκες δεν αποκλείονται από την πληροφορική, συμπεριλαμβάνονται όμως με ένα συγκεκριμένο στερεοτυπικό τρόπο.
Χρήση επαναληπτικού αλγορίθμου ανακατασκευής εικόνας σε αξονικές τομογραφίες θώρακος υψηλής ευκρίνειας σε παιδιά
Authors: Σμαρδά Μαγδαληνή
Published: September 2021

Σκοπός της μελέτης: Η υψηλή ακτινοευαισθησία των παιδιών που υποβάλλονται σε συχνές απεικονιστικές εξετάσεις, καθιστά τη χρήση επαναληπτικών αλγορίθμων ανακατασκευής εικόνας στην αξονική τομογραφία ιδιαίτερα σημαντική. Η μελέτη αυτή συγκρίνει τη χρήση του υβριδικού επαναληπτικού αλγορίθμου iDose4 με τον αλγόριθμο φιλτραρισμένης οπισθοπροβολής (FBP) ως προς την έκθεση σε ακτινοβολία και την ποιότητα εικόνας σε σύνολο 77 παιδιών ηλικίας έως 14 ετών που υποβλήθηκαν στο Τμήμα μας σε HRCT θώρακος για χρόνια πυώδη βρογχίτιδα κατά τα έτη 2011 – 2017.Υλικό και μέθοδοι: Από την ανασκόπηση προέκυψαν 27 παιδιατρικοί ασθενείς που υποβλήθηκαν σε HRCT θώρακος με το FBP πρωτόκολλο και 50 με το πρωτόκολλο iDose4, αλλά με μειωμένα στοιχεία εξέτασης (mAs) ανάλογα με την κατηγορία σωματικού βάρους που ανήκαν (>30kg ή <30kg), όλοι στον ίδιο πολυτομικό τομογράφο 64 σειρών ανιχνευτών. Στην iDose4 ομάδα για την ανακατασκευή εικόνας επιλέχθηκαν όλα τα επίπεδα iDose ανακατασκευής (1 ως και 7), καθώς και ο FBP αλγόριθμος ανακατασκευής. Προσδιορίστηκε ο βαθμός μείωσης της δόσης της ιοντίζουσας ακτινοβολίας και αξιολογήθηκε η ποιότητα της εικόνας τόσο υποκειμενικά όσο και αντικειμενικά. Για τη στατιστική ανάλυση χρησιμοποιήθηκαν t-τεστ ανεξαρτήτων δειγμάτων.Αποτελέσματα: Η εφαρμογή του iDose4 επέτρεψε στατιστικά σημαντική μείωση της ενεργού δόσης τόσο για την <30kg (78,1%, p<0,001) όσο και για την >30kg (54,3%, p=0,001) κατηγορία ασθενών. Η υποκειμενική αξιολόγησητης συνολικής ποιότητας της εικόνας είχε συγκρίσιμα αποτελέσματα μεταξύ των 2 ομάδων με τη χρήση του επιπέδου ανακατασκευής εικόνας iDose 5 για την >30kg και iDose 6 για την <30kg κατηγορία παιδιατρικών ασθενών, ενώ ο αντικειμενικός θόρυβος ήταν συγκρίσιμος με το επίπεδο iDose 6 για την <30kg και ήδη με το επίπεδο iDose 1 για την >30kg κατηγορία ασθενών. Συμπεράσματα: Η μελέτη απέδειξε πως η εφαρμογή του iDose επαναληπτικού αλγορίθμου στην HRCT θώρακος στα παιδιά μειώνει την πρόσληψη ακτινοβολίας χωρίς ταυτόχρονα να επηρεάζει τη διαγνωστική εμπιστοσύνη της εξέτασης και θα μπορούσε μελλοντικά να καθιερωθεί ως η χαμηλής ακτινικής επιβάρυνσης διαγνωστική εξέταση εκλογής για παιδιά με κλινική ένδειξη χρόνιας πυώδους βρογχίτιδας.
Μικροβίωμα και ιδιοπαθή φλεγμονώδη νοσήματα εντέρου
Authors: Βρακάς Σπυρίδων
Published: September 2021

Το μικροβίωμα του εντέρου πιστεύεται ότι παίζει σημαντικό ρόλο στην ανάπτυξη των φλεγμονωδών νοσημάτων του εντέρου, τη νόσο Crohn και την ελκώδη κολίτιδα. Πρόσφατα, έχει προταθεί ότι υπάρχουν μικρόβια εντέρου στο λιπώδη ιστό και στο περιφερικό αίμα τα οποία μπορούν να προκαλέσουν φλεγμονή. Σκοπός της παρούσας μελέτης είναι να αξιολογήσει τη βακτηριακή διαμετάθεση στα ιδιοπαθή φλεγμονώδη νοσήματα του εντερου. Συλλέχθηκαν δείγματα βιοψιών εντέρου και αίματος από ενήλικες ασθενείς με ενεργό CD (n = 6), CD σε ύφεση (n = 6), ενεργό UC (n = 14) και UC σε ύφεση (n = 20), όπως επίσης και από υγιείς ασθενείς που υποβλήθηκαν προληπτικά σε κολονοσκόπηση. Συλλέχθηκαν και πρωτοδιαγνωσμένοι ασθενείς, ενώ κανείς από του ασθενείς δεν λάμβανε αντιβιοτική αγωγή. Χρησιμοποιώντας μια ευαίσθητη μέθοδο PCR (RT-qPCR), προσδιορίστηκε η σύσταση της μικροχλωρίδας. Επίσης μελετήθηκε ο πολυμορφισμός του γονιδίου NOD2/CARD15. Από τα αποτελέσματα, διαπιστώθηκε αυξημένη ολική συγκέντρωση μικροβιακού DNA στα δείγματα ιστών και αίματος των ασθενών με CD και UC σε σύγκριση με τους υγιείς μάρτυρες (p <0.05). Επιπλέον, οι ασθενείς με ΙΦΝΕ και φλεγμονή στο έντερο είχαν αυξημένες συγκεντρώσεις ολικού μικροβιακού DNA σε σύγκριση με τους ασθενείς με ΙΦΝΕ σε ύφεση (p <0,05). Σε σύγκριση με τους υγιείς μάρτυρες, παρατηρήθηκε αύξηση του Bacteroides spp στους ασθενείς με CD με ενεργότητα νόσου και ύφεση, όπως επίσης και στους ασθενείς με UC σε ύφεση. Επίσης οι ασθενείς με ΙΦΝΕ είχαν μειωμένες συγκεντρώσεις του C. leptum και του Faecalibacterium prausnitzi σε σχέση με τους υγιείς μάρτυρες. Όσον αφορά τους πολυμορφισμούς του γονιδίου NOD2/CARD15, δεν παρατηρήθηκε στατιστικά σημαντική σχέση μεταξύ βακτηριακής διαμετάθεσης και NOD2/CARD15 πολυμορφισμών. Συμπερασματικά, η σύνθεση της μικροχλωρίδας στους ασθενείς με ΙΦΝΕ διαφέρει από αυτή των υγιών ασθενών.
Η ανοσοϊστοχημική μελέτη των ανδρογονικών αποδοχέων (AR) και της ενζυμικής αρωματάσης (P450 AROM), σε ασθενείς με καρκίνο μαστού βασικού τύπου (Basal Like Breast Cancer) και τριπλή αρνητική έκφραση, ανοσοϋποδοχέων: ER/PGR/HER2 (Triple Negative Breast Cancer Tumors)
Authors: Γιάννος Αργύριος
Published: September 2021

Δεδομένων των αντιφατικών μελετών που έχουν δημοσιευθεί στη βιβλιογραφία, η παρούσα διδακτορική διατριβή αποσκοπεί στην αξιολόγηση του πιθανού προγνωστικού ρόλου της ανοσοϊστοχημικής έκφρασης των υποδοχέων των ανδρογόνων (androgen receptors, AR) στον τριπλά αρνητικό καρκίνο του μαστού. Η μελέτη περιέλαβε 90 ασθενείς με τριπλά αρνητικό καρκίνο του μαστού. Στις ασθενείς εξετάστηκαν οι συσχετίσεις ανάμεσα στην έκφραση των AR (ποσοτικοποιημένη ως score κατά Allred), τις κλινικοπαθολογικές παραμέτρους (στάδιο, βαθμός κακοήθειας, ιστολογικός υπότυπος, μέγεθος του όγκου, λεμφαδενική διήθηση, ηλικία κατά τη διάγνωση, έκφραση του Ki67 και της p53) και τη συνολική επιβίωση. Η μελέτη κατέδειξε ότι η έκφραση των AR δεν συσχετιζόταν με το στάδιο, το βαθμό κακοήθειας, τον ιστολογικό υπότυπο, το μέγεθος του όγκου, τη λεμφαδενική διήθηση, την ηλικία κατά τη διάγνωση, την έκφραση του Ki67 και της p53. Επίσης, η έκφραση των AR δεν συσχετιζόταν με τη συνολική επιβίωση στη μονομεταβλητή ή την πολυμεταβλητή παλινδρόμηση κατά Cox (πολυμεταβλητό πηλίκο κινδύνου, hazard ratio =0.66, 95% διάστημα εμπιστοσύνης: 0.26-1.70, P=0.393). Συμπερασματικά, η έκφραση των AR δεν φαίνεται να έχει προγνωστική σημασία στον τριπλά αρνητικό καρκίνο του μαστού.
Βέλτιστοι πειραματικοί σχεδιασμοί με παράγοντες σε δύο και περισσότερα επίπεδα
Authors: Χασιώτης Βασίλειος
Published: September 2021

Αντικείμενο της παρούσας διατριβής είναι η μελέτη των μη πλήρων παραγοντικών σχεδιασμών και των σχεδιασμών ίσο-επαναλαμβανόμενων επιπέδων ως προς κάποια κριτήρια βελτιστοποίησης. Επίσης, μελετάται και η κατασκευή των αντίστοιχων βέλτιστων σχεδιασμών, όπου αυτό είναι εφικτό. Αρχικά, δίνονται βασικές εισαγωγικές έννοιες, οι οποίες σχετίζονται με τους πειραματικούς σχεδιασμούς, όπως η έννοια της εκτιμητικής τάξης. Μεγαλύτερη έμφαση δίνεται στις έννοιες οι οποίες σχετίζονται με το αντικείμενο της παρούσας διατριβής. Στη συνέχεια, μελετώνται οι μη πλήρεις παραγοντικοί σχεδιασμοί με παράγοντες σε δύο επίπεδα, αποδεικνύοντας ότι δύο μη ισοδύναμοι κορεσμένοι σχεδιασμοί τάξης 22, οι οποίοι είναι γνωστοί στη βιβλιογραφία, είναι D-βέλτιστοι. Επίσης, μελετώνται οι μη πλήρεις παραγοντικοί σχεδιασμοί με παράγοντες σε τρία επίπεδα, κατασκευάζοντας τον Ε-, Α-, D-βέλτιστο BA(18, 8, 3, 2) με τη χρήση αλγοριθμικών τεχνικών και μεθόδων. Τέλος, δίνεται ένα άνω φράγμα του πλήθους στηλών για σχεδιασμούς ίσο-επαναλαμβανόμενων επιπέδων ελαχιστοποιώντας το E_f_NOD-κριτήριο. Με τη χρήση αλγοριθμικών τεχνικών και των μεθόδων της ``αύξησης" κατά γραμμές και της «υποπαράθεσης», κατασκευάζονται αρκετοί E_f_NOD-βέλτιστοι σχεδιασμοί ίσο-επαναλαμβανόμενων επιπέδων, εκ των οποίων μερικοί, προκύπτει ότι είναι υπερκορεσμένοι.
Intervention effects of a coach education program on the objective motivational climate and on coaches’ motivation and well-being
Authors: Τζιουμάκης Ιωάννης
Published: September 2021

Βασισμένη σε μια ολοκληρωμένη θεώρηση του κλίματος παρακίνησης (Duda, 2013) με τη χρήση κοινής θεώρησης δύο σημαντικών θεωριών παρακίνησης, συγκεκριμένα της θεωρίας των στόχων επίτευξης (AGT, Nicholls, 1989) και της θεωρίας του αυτοπροσδιορισμού (SDT, Deci & Ryan, 1985; 2000) ο σκοπός της παρούσας διατριβής ήταν τριπλός: Πρώτον, να αξιολογηθεί η αποτελεσματικότητα ενός ευρωπαϊκού εκπαιδευτικού προγράμματος προπονητών που βασίζεται στις ανωτέρω θεωρίες σχετικά με το αντικειμενικό κλίμα παρακίνησης στο ποδόσφαιρο από ένα πολυεθνικό δείγμα (Γαλλία, Ηνωμένο Βασίλειο, Ισπανία και Ελλάδα) με τη χρήση συστηματικής παρατήρησης. Δεύτερον, να εξετάσει με τη χρήση ανάλυσης αλληλουχίας (sequential analysis) τον βαθμό στον οποίο αναπτυξιακοί προπονητές ποδοσφαίρου παρουσιάζουν διαχρονικά σταθερά και διακριτά συμπεριφορικά πρότυπα σε επτά διαστάσεις του προπονητικού περιβάλλοντος και, επιπλέον, αν αυτά τα μοτίβα συμπεριφοράς διαφέρουν μεταξύ των προπονητών της πειραματικής και της ομάδας ελέγχου και τρίτον, με την μέθοδο των πολλαπλών αναλύσεων διαμεσολάβησης (multiple mediation) έγινε η εξέταση της επίδρασης του προγράμματος Empowering Coaching ™ στις διάφορες μορφές ρύθμισης της παρακίνησης των προπονητών και στους δείκτες ευζωίας τους. Τα συμπεράσματα από τις μελέτες που συνθέτουν την παρούσα διατριβή αποκάλυψαν ότι το πρόγραμμα Empowering Coaching ™ είχε αξιοσημείωτα θετική επίδραση στις συμπεριφορές και πρακτικές των προπονητών που σχετίζονται με το κλίμα παρακίνησης, στα μοτίβα συμπεριφοράς που επιδεικνύουν, καθώς επίσης και στις διάφορες μορφές ρύθμισης της παρακίνησης και στην ικανοποίησή τους από την προπονητική όπως επίσης και από την δέσμευσή τους και τα θετικά συναισθήματα από την προπονητική. Αυτά τα αποτελέσματα ενισχύουν τη σημασία της ανάπτυξης και της διάδοσης των προγραμμάτων εκπαίδευσης προπονητών που βασίζονται σε θεωρίες όσον αφορά την επίδρασή τους στην ψυχολογική υγεία, την ευζωία και την θετική ψυχολογική λειτουργία τόσο για τους προπονητές όσο και για τους αθλητές.
Ευρωπαϊκή ταυτότητα
Authors: Χαρχαρού Ασημίνα
Published: September 2021

Η ευρωπαϊκή ταυτότητα, όντας κοινωνική συνείδηση, αποτελείται από ένα ευρύ φάσμα παραγόντων και στοιχείων, τα οποία προέρχονται από όλες τις φάσεις διαδρομής της. Το σύνολό τους, αποτελεί αναπόσπαστο κομμάτι της διαμόρφωσης της ευρωπαϊκής κουλτούρας, η οποία σε συνδυασμό με την πολυπολιτισμικότητα σφυρηλατούν την ουσία της ευρωπαϊκής ταυτότητας. Οι ιστορικές και πολιτισμικές καταβολές, ο γεωπολιτικός παράγοντας καθώς και οι πολιτικές επιλογές σε ευρωπαϊκό επίπεδο, παίζουν συνδυαστικά καταλυτικό ρόλο στην εξέλιξή της. Σε αυτό το πλαίσιο, τίθεται το ζήτημα που αφορά το ποιος και με ποιον τρόπο διαχειρίζεται την ευρωπαϊκή ταυτότητα. Το δημοκρατικό έλλειμμα της Ευρωπαϊκής Ένωσης επιβεβαιώνει τη δυσκολία ορισμού των φορέων διαχείρισης της ευρωπαϊκής ταυτότητας. Υπό αυτό το πρίσμα, κρίνεται εξίσου πολύπλοκη η διαδικασία ορισμού των συνεκτικών στοιχείων της ευρωπαϊκής ιδιότητας του πολίτη και του τρόπου διαχείρισής της. Η ευρωπαϊκή ταυτότητα οικοδομείται αποτελεσματικότερα στη βάση συνύπαρξης μιας ηθικής και μιας νόμιμης κοινότητας, σύμφωνα με το ρεπουμπλικανικό μοντέλο, στηριζόμενη στη μετα-εθνική αρχή κι έχοντας ως απαραίτητη προϋπόθεση τον πολιτειακό πατριωτισμό. Η ευρωπαϊκή ταυτότητα επιβάλλεται να συνυπάρχει αρμονικά με τις εθνικές ταυτότητες, έχοντας μια μορφή συνεργίας, διαδικασία, η οποία, με τη σειρά της, οδηγεί στην εύρεση ενός τρόπου πιο αποτελεσματικής λειτουργίας του ευρωπαϊκού οικοδομήματος. Μια απλή μορφή ομοσπονδίας ή συνομοσπονδίας ενδεχομένως δεν είναι σε θέση να ωθήσει την Ένωση σε ένα μεταγενέστερο στάδιο, αφού ένας συνδυασμός αυτών των δύο μορφών θα ήταν πιο αποτελεσματικός. Οι πιο πρόσφατες Ευρωεκλογές είναι χαρακτηριστικές ως προς τα βήματα που έχει περιθώριο να επιτελέσει ακόμη αφενός ο ευρωπαίος πολίτης, ο οποίος δεν είναι σε όλες τις χώρες εξίσου ευαισθητοποιημένος ως προς την πιο ενεργή συμμετοχή του στη διαδικασία, αλλά και η ίδια η Ευρωπαϊκή Ένωση, για να λειτουργήσει με τέτοιον τρόπο, ώστε να τον φέρει πιο κοντά στους κόλπους της.
Συμβολή στην εκτίμηση και ενίσχυση της ανθεκτικότητας συστημάτων ηλεκτρικής ενέργειας
Authors: Τράκας Δημήτρης
Published: September 2021

Οι φυσικές καταστροφές είναι ικανές να προκαλέσουν σημαντικές ζημιές στις υποδομές των συστημάτων ηλεκτρικής ενέργειας. Ως φυσικές καταστροφές χαρακτηρίζονται τα γεωλογικά και μετεωρολογικά φαινόμενα, όπως τα ακραία καιρικά γεγονότα, οι σεισμοί, οι πλημμύρες και οι πυρκαγιές. Πιο συγκεκριμένα, τα ακραία καιρικά φαινόμενα των τελευταίων ετών, ανά τον κόσμο, είχαν ως αποτέλεσμα μεγάλες καταστροφές των δικτύων ηλεκτρικής ενέργειας, οδηγώντας σε απρόβλεπτες διακοπές παροχής ηλεκτρικής ενέργειας, διάρκειας από λίγες ώρες έως μερικές εβδομάδες. Παρά τη μικρή πιθανότητα εμφάνισης τέτοιων φαινομένων, η μεγάλη τους επίδραση στο σύστημα και το οικονομικό τους κόστος, καθιστούν αναγκαία την ανάπτυξη μοντέλων και αλγορίθμων για την πρόβλεψη τους, την εκτίμηση της επίδρασης τους στο σύστημα και την αντιμετώπιση τους. Η παρούσα διδακτορική διατριβή εστιάζεται στην ενίσχυση της ανθεκτικότητας των συστημάτων ηλεκτρικής ενέργειας έναντι των ακραίων καιρικών φαινομένων και των πυρκαγιών. Ως ανθεκτικότητα ενός συστήματος ηλεκτρικής ενέργειας ορίζεται η ικανότητα του συστήματος να αντιμετωπίζει γεγονότα μικρής πιθανότητας αλλά με μεγάλο αντίκτυπο, να ανακάμπτει ταχέως μετά την εμφάνιση τους, καθώς και να προσαρμόζει την λειτουργία του και τη δομή του, ώστε να αντιμετωπίσει και να μετριάσει τις επιπτώσεις παρόμοιων γεγονότων στο μέλλον.Ειδικότερα, προτείνονται δείκτες και μεγέθη για την ποσοτικοποίηση της ανθεκτικότητας και την εκτίμηση της επίδρασης των ακραίων καιρικών φαινομένων στο σύστημα. Βάσει των δεικτών που ορίζονται, εξετάζονται και αξιολογούνται διάφορα μέτρα ενίσχυσης και λειτουργικά «ευφυή» μέτρα για την ενίσχυση της ανθεκτικότητας, έναντι των ακραίων καιρικών φαινομένων. Στη συνέχεια, προτείνεται μια ανάλυση κινδύνου πραγματικού χρόνου, ικανή να παρέχει σημαντική πληροφορία για την επίπτωση ενός ακραίου καιρικού φαινομένου στο σύστημα, κατά τη διάρκεια εξέλιξης του φαινομένου. Επίσης, εξετάζεται η ελεγχόμενη νησιδοποίηση ως μέτρο ενίσχυσης της ανθεκτικότητας, η εφαρμογή της οποίας αποφασίζεται βάσει της προτεινόμενης ανάλυσης κινδύνου πραγματικού χρόνου.Ακολούθως, με εφαρμογή μοντέλου τριών επιπέδων μελετάται η συνεισφορά του κατάλληλου ημερήσιου προγραμματισμού μονάδων παραγωγής προς την ενίσχυση της ανθεκτικότητας του συστήματος έναντι επικείμενου ακραίου καιρικού φαινομένου. Τέλος, παρουσιάζεται ένα μοντέλο βέλτιστης λειτουργίας δικτύου διανομής το οποίο εκτίθεται σε πυρκαγιά, με στόχο την ενίσχυση της ανθεκτικότητας του συστήματος.
Τεχνολογίες ανάπτυξης ασφαλούς λογισμικού
Authors: Μητρόπουλος Δημήτριος
Published: September 2021

Οι επιθέσεις ένεσης κώδικα είναι από τις πλεον διαδεδομένες και επικίνδυνες επιθέσεις στο διαδίκτυο. Στο πλαίσιο της διατριβής αυτής αναπτύξαμε μια δυναμική μέθοδος ανίχνευσης επιθέσεων τέτοιου τύπου. Η μέθοδος αυτή χρησιμοποιεί μοναδικά αναγνωριστικά («υπογραφές»). Τα αναγνωριστικά αυτά συνδυάζουν σταθερά στοιχεία ευάλωτoυ κώδικα με στοιχεία που προέρχονται από το περιβάλλον εκτέλεσης της εφαρμογής. Η μέθοδός μας δουλεύει σε δύο φάσεις: «εκμάθησης» και «παραγωγής». Κατά τη διάρκεια της εκμάθησης του συστήματος οι βιβλιοθήκες εφαρμόζουν μια κρυπτογραφική συνάρτηση κατακερματισμού στα στοιχεία που συνδυάζονται. Το αποτέλεσμα που είναι η «υπογραφή», αποθηκεύεται σε έναν πίνακα. Όταν η προσέγγιση βρίσκεται στην φάση της παραγωγής, τότε τα βήματα που ακολουθούνται είναι ίδια μέχρι να φτιαχτεί και πάλι μια υπογραφή. Εαν αυτή υπάρχει στον πίνακα που δημιουργήθηκε κατά την φάση της παραγωγής τότε ο κώδικας εκτελείται κανονικά. Εαν δεν υπάρχει τότε πιθανότατα μια επίθεση ένεσης λαμβάνει χώρα. Για να επικυρώσουμε την προσέγγισή μας, υλοποιήσαμε τρεις μηχανισμούς που προστατεύουν τις εφαρμογές από επιθέσεις ένεσης κώδικα SQL, XPath και JavaScript αντίστοιχα. Επιπλέον, εξετάσαμε τους μηχανισμούς μας σε σχέση με την ακρίβεια τους. Κατα πόσο είναι αποτελεσματικοί δηλαδή στην ανίχνευση επιθέσεων. Ακόμη εξετάσαμε και την υπολογιστική επιβάρυνση τους σε σχέση με την εφαρμογή που προστατεύουν. Στις δοκιμές μας, δεν προέκυψαν ψευδή θετικά ή αρνητικά αποτελέσματα. Επίσης, σε όλες τις περιπτώσεις οι μηχανισμοί μπορούν να έχουν πρακτική αξία μιας και επιβαρύνουν ελάχιστα την προστατευόμενη εφαρμογή.
Methods and tools supporting operational drought risk management in water stressed areas
Authors: Κοσσιδά Μαγδαληνή
Published: September 2021

Αντικείμενο της Δ.Δ. είναι η ανάπτυξη επιχειρησιακών μεθόδων και εργαλείων για την υποστήριξη της διαχείρισης του κινδύνου ξηρασίας (ΔΚΞ) σε περιοχές υδατικές πιέσεις. Η έρευνα στοχεύει στη διασύνδεση της επιστήμης με τη διαδικασία λήψης αποφάσεων, και την παροχή υποστηρικτικών εργαλείων. Προτείνει μια ολιστική μέθοδο που στηρίζεται στις βασικές έννοιες της «ενσωμάτωσης” και της προληπτικής ΔΚΞ. Τα τελευταία 40 χρόνια η Ευρώπη έχει βιώσει επεισόδια ξηρασίας ποικίλης βαρύτητας. Οι δράσεις πολιτικής έχουν ενταθεί ώστε να αυξηθεί η προσαρμοστικότητα των πληγεισών περιοχών. Στην κατεύθυνση αυτή, η παρούσα έρευνα προτείνει μια γενικευμένη διαδικασία για την ενσωμάτωση της ΔΚΞ, βασισμένη σε τέσσερα κύρια βήματα:Ορισμός και ανάπτυξη Προφίλ Κινδύνου Ξηρασίας Προσδιορισμός παρεμβάσεων για τη ΔΚΞ: σχεδιασμός και προσομοίωση μέτρων μετριασμού. Ιεράρχηση των παρεμβάσεων και καθορισμός προτεραιοτήτων: Βελτιστοποίηση και λήψη αποφάσεων. Ενσωμάτωση της ΔΚΞ: Ορισμός στόχων πολιτικής και εφαρμογή Για την υποστήριξη και πρακτική εφαρμογή αυτών των βημάτων αναπτύχθηκαν οι ακόλουθες μέθοδοι/εργαλεία:Μεθοδολογία για την χαρτογράφηση της Επικινδυνότητας Ξηρασίας, βάση επιχειρησιακών δεικτών, και ανάπτυξη ενός νέου Δείκτης Επικινδυνότητας Ξηρασίας (DHI) Μεθοδολογία για τη χαρτογράφηση της Τρωτότητας στην Ξηρασία, και ανάπτυξη ενός νέου Δείκτη Τρωτότητας Ξηρασίας (DVI)Μεθοδολογία για την ανάπτυξη Προφίλ Κινδύνου Ξηρασίας, με υπέρθεση της επικινδυνότητας και τρωτότητας Γενικευμένη μεθοδολογία για τον σχεδιασμό Μέτρων Διαχείρισης της Ζήτησης (δηλ. παρεμβάσεων που καλύπτουν διαχειριστικές, τεχνολογικές, οικονομικές πτυχές) για τον αστικό και αγροτικό τομέα, ενσωματώνοντας την ανάπτυξη «καμπύλων παρέμβασης» κόστους-οφέλους. Μεθοδολογία διασύνδεσης μέτρων με τη διαδικασία λήψης αποφάσεων. Αναπτύχθηκε ένα Σύστημα Υποστήριξης Αποφάσεων (ΣΥΑ) που αποτελείται από τρεις συνιστώσες: το WEAP21 (μηχανή προσομοίωσης), το MATLAB (μηχανή βελτιστοποίησης), τις καμπύλες παρέμβασης (βιβλιοθήκη μέτρων), και στοχεύει στην επιλογή της βέλτιστης δέσμης μέτρων διαχείρισης και στόχων πολιτικής. Πρακτικές συστάσεις για την ενσωμάτωση της ΔΚΞ. Καθορίστηκε μια μεθοδολογία για τον έλεγχο της ευρωστίας των αποτελεσμάτων βελτιστοποίησης υπό συνθήκες μελλοντικών κλιματικών και κοινωνικό-οικονομικών σεναρίων. Συντάχθηκαν προτάσεις για τον καθορισμό στόχων πολιτικής και την ενσωμάτωσή τους σε αναπτυξιακά πλαίσια.Η προτεινόμενη μεθοδολογία και τα εργαλεία αξιολογήθηκαν λεκάνη Αλή-Εφέντη στην Ελλάδα.